钦定古今图书集成/理学汇编/文学典/第142卷 > 《题王鲁公授少保致仕诰》前人
## 钦定古今图书集成/理学汇编/文学典/第142卷 > 《题王鲁公授少保致仕诰》前人

右《宋王鲁公特授少保致仕诰》一通，系绍熙元年五
月一十二日所降者，盖孝宗淳熙八年辛丑八月，鲁
公由枢密使拜相，十五年戊申五月，以观文殿大学
士出判衢州，寻即奉祠。十六年己酉二月，光宗受禅。
八月，鲁公以母丧致疾而薨，故年仍称淳熙十六年。
至十二月，始诏改明年为绍熙元年，是为庚戌之岁。
诰之出给，合于鲁公未薨之前，乃在既薨未阅月后，
何耶？宋自宣和以来，未有既死而方致仕者。南渡之
后，礼文凋丧，虽宰相辅臣，考终于位，其家已发哀即
服，降旨给赙，方上谢事之章，而朝廷复为之告，廷出
命如其未死时，此最有乖政理。其后吏部郎尝以为
言，终不能行而止。此诰未免循习当时故事，而未之
或改也者。不然，诰中所谓“尚克全于德，履及益高冲
致，永介寿祺”之语，皆生前事，何故追而书之？其为后
来补授制敕，当无疑也。惟鲁公忠君孝亲，大节伟然，
故其相孝宗独至八年之久。同事秉钧轴者，唯梁文
靖公前后七年可以配之，馀人皆所不及，谓非得君
之深者可乎？盖必有其道矣。鲁公五世孙《药雅》饬君
子也，持卷索题甚切，会病痁新起，精神昏昧，谩挂漏
而书之。洪武十三年八月己未朔。